Zelenskiy 16 fevralni “Ukraina birligi kuni” deb e'lon qildi — video

Ukraina prezidenti Vladimir Zelenskiy fuqarolarga murojaatida 16 fevralni Ukraina birligi kuni deb belgilashga qaror qilganini aytdi.
Davlat rahbarining ta'kidlashicha, tashqi kuchlar ularni katta urush bilan qo'rqitmoqda va yana bir bor harbiy bosqin sanasini belgilagan. Ammo bu birinchi marta emas va bugungi Ukraina har qachongidan ham kuchli.
“Biz tinchlikka intilamiz va barcha masalalarni faqat muzokaralar yo'li bilan hal qilmoqchimiz. Donbass ham, Qrim ham Ukrainaga qaytadi, faqat diplomatiya orqali. Biz birovnikiga tajovuz qilmaymiz, lekin o'zimiznikidan voz kechmaymiz. Bizning buyuk armiyamiz bor. Yigitlarimiz kuchli jangovar tajriba va zamonaviy qurollarga ega. Bu — sakkiz yil oldingiga qaraganda ancha kuchli armiya.
Bizga aytilishicha, 16 fevral hujum kuni bo'ladi. Biz buni birlik kuni qilamiz. Tegishli farmon allaqachon imzolangan. Shu kuni davlat bayrog'ini hilpiratib, ko'k va sariq lentalar taqib, birdamligimizni butun dunyoga namoyish etamiz.
Biz erkinlikni xohlaymiz va buning uchun kurashishga tayyormiz. Biz hammamiz baxtli yashashni xohlaymiz va baxt kuchlilarni sevadi. Biz hech qachon taslim bo'lmaganmiz va buni o'rganmoqchi ham emasmiz. Ukrainani seving! Biz tinchmiz! Biz kuchlimiz! Biz birgamiz!” — degan u murojaatda.

 
Avvalroq Zelenskiy hududiy mudofaa kuchlari sonini 2 millionga yetkazishni buyurgani haqida xabar berilgandi.